ΓΡΑΠΤΗ ΕΡΩΤΗΣΗ E-2872/98

υποβολή: Daniel Varela Suanzes-Carpegna (PPE) προς την Επιτροπή

(28 Σεπτεμβρίου 1998)

Θέμα: Προβλέψεις της Ευρωπαïκής Επιτροπής για το σχέδιο επιμερισμού του χρίσματος της πολιτιστικής πρωτεύουσας της Ευρώπης του έτους 2000

Ενόψει της σημαδιακής χρονολογίας του 2000, η ΕΕ αποφάσισε για πρώτη φορά να εφαρμοστεί για τη χρονικά εκείνη σχέδιο επιμερισμού του χρίσματος της πολιτιστικής πρωτεύουσας της Ευρώπης σε 9 πόλεις (Αβινιόν, Κρακοβία, Ρέικιαβικ, Σαντιάγκο ντε Κομποστέλα, Ελσίνκι, Μπέργκεν, Μπολώνια, Βρυξέλλες, Πράγα), συμπεριλαμβάνοντας έτσι πόλεις 5 κρατών μελών μαζί με 4 ευρωπαϊκές πόλεις που δεν ανήκουν στην ΕΕ σε ένα σχέδιο πολιτισμικής συνεργασίας χωρίς προηγούμενο στην Ευρώπη στο οποίο θα μετέχουν τρείς πόλεις του Βορρά, τρείς της κεντρικής Ευρώπης και άλλες τρείς πόλεις του Νότου. Είναι προφανές ότι ένα τόσο σπουδαίο και φιλόδοξο σχέδιο προϋποθέτει ειδική υποστήριξη και ενδεδειγμένη χρηματοδότηση για να στεφθεί με την επιτυχία που αρμόζει στην δημοσιότητα που θα πάρει το κοινό αυτό πολιτιστικό σχέδιο απ' άκρου εις άκρον της Ευρώπης και λόγω της δημιουργίας των δεσμών που μπορεί και πρέπει να προσφέρει το σχέδιο αυτό αντί για την αποτυχία την οποία θα συνιστούσε μια απλή συνύπαρξη εννέα διαφορετικών και άσχετων μεταξύ τους προγραμμάτων χωρίς τον κοινό συνδετικό κρίκο της ευρωπαϊκής πολιτισμικής ενότητας.

Μπορεί να μας πληροφορήσει η Επιτροπή για τα σχέδιά της τα προγράμματα και τα κονδύλια που προβλέπει για να στεφθεί με την επιτυχία που του αρμόζει το εν λόγω σχέδιο των ευρωπαϊκών πολιτστικών πόλεων του 2000;

Επίσης, έχει προβλέψει η Επιτροπή να ορίσει έναν συνομιλητή υπεύθυνο για την παρακολούθηση των διαφόρων προγραμμάτων;

Μπορεί να μας ενημερώσει η Επιτροπή για το συνολικό ύψος των πιστώσεων που σκοπεύει να εγγράψει στον προϋπολογισμό για το σημαντικό αυτό γεγονός και για τα μέτρα που θα λάβει ώστε να μπορέσουν οι αρμόδιες υπηρεσίες της να υλοποιήσουν τον αντίστοιχο προγραμματισμό των δραστηριοτήτων τους;

Απάντηση του κ. Oreja εξ ονόματος της Επιτροπής

(16 Νοεμβρίου 1998)

Η εκδήλωση "Ευρωπαϊκή πολιτιστική πρωτεύουσα" αποτελούσε μέχρι σήμερα διακυβερνητική πρωτοβουλία, η δε επιλογή των πόλεων πραγματοποιείτο με πολιτική απόφαση των εκπροσώπων των κρατών μελών. Λόγω του διακυβερνητικού χαρακτήρα της πρωτοβουλίας, η παρέμβαση της Επιτροπής περιορίζεται, στο στάδιο αυτό, στην χορήγηση κάθε χρόνο, βάσει της απόφασης αριθ. 719/96/ΕΚ της 29ης Μαρτίου 1996(1) (Δράση IV) για την θέσπιση του προγράμματος Καλειδοσκόπιο, χρηματοδοτικής συνεισφοράς σε όλες τις εκδηλώσεις που προτείνει η ευρωπαϊκή πολιτιστική πρωτεύουσα.

Κατά το Συμβούλιο της 20ής Νοεμβρίου 1995, οι υπουργοί πολιτισμού συμφώνησαν να θεωρήσουν εννέα πόλεις ως πολιτιστικές πρωτεύουσες το 2000, λόγω του συμβολικού χαρακτήρα του έτους αυτού. Οι συγκεκριμένες πόλεις ενώθηκαν σε δίκτυο ώστε να εξασφαλιστεί η συνεργασία τους και ο συντονισμός των εργασιών τους. Οι αποφάσεις σχετικά με τις πόλεις αυτές λήφθηκαν συλλογικά, βάσει κοινών σχεδίων, κατά τις συστηματικές συνεδριάσεις του προαναφερθέντος δικτύου. Η Επιτροπή δεν χρειάζεται να παρέμβει στις συζητήσεις του δικτύου. Οι εννέα πόλεις συνέστησαν μία ένωση για να εξασφαλίσουν τη λειτουργία κοινής γραμματείας.

Ως συνεισφορά στις προπαρασκευαστικές ενέργειες που θα πραγματοποιηθούν από κοινού από τις εννέα ευρωπαϊκές πολιτιστικές πρωτεύουσες του 2000 και βάσει συγκεκριμένων σχεδίων που υπέβαλαν οι πόλεις αυτές, η Επιτροπή χορήγησε το 1997, στήριξη 200.000 ECU και το 1998 στήριξη 250.000 ECU. Όσον αφορά το 1999, η Επιτροπή δεν είναι σε θέση να αναλάβει χρηματοδοτική υποχρέωση πριν από την επίσημη έγκριση του κοινοτικού προϋπολογισμού του έτους αυτού.

Η Επιτροπή υπέβαλε, στις 30 Οκτωβρίου 1997, στο Κοινοβούλιο και στο Συμβούλιο πρόταση για τον καθορισμό κοινοτικής πρωτοβουλίας με τίτλο "Ευρωπαϊκή πολιτιστική πρωτεύουσα" που θα αποτελέσει αναπόσπαστο μέρος της πρότασης που υπέβαλε η Επιτροπή στις 6 Μαΐου 1998, στο Κοινοβούλιο και στο Συμβούλιο σχετικά με τον καθορισμό του πρώτου προγράμματος-πλαισίου της Κοινότητας για την προώθηση των πολιτιστικών θεμάτων (2000-2004)(2). Στο πλαίσιο της πρότασης αυτής, η Επιτροπή προέβλεψε συνεισφορά 2,5 εκατ. ECU για την εκδήλωση "Ευρωπαϊκή πολιτιστική πρωτεύουσα" του 2000.

Η νομοθετική διαδικασία που προβλέπεται για την έγκριση του προγράμματος υπόκειται στο άρθρο 109 Β της συνθήκης ΕΚ. Ως εκ τούτου είναι θέμα του Κοινοβουλίου και του Συμβουλίου να καθορίσουν το πρόγραμμα αυτό και το ποσό χρηματοδότησής του.

(1) ΕΕ L 99 της 20.4.1996.

(2) ΕΕ C 211 της 7.7.1998.